《金台王气歌》
明代·朱诚泳

我祖应天命，车书混南北。定鼎制多方，当天履中极。

大都之地何雄哉，真人御世自天来。九重宫阙三台近，万里河山一诏开。

城高北斗星辰拱，雨霁居庸青叠耸。黄旗紫盖郁岧峣，彩凤回翔赤龙拥。

千官待漏五更寒，两柱擎天峙角端。介胄如山趍侍辇，炉烟绕陛候迎銮。

我朝元气回前古，灵物呈祥遍天宇。驺虞已见出南河，狮子重看贡西土。

当今天子思唐虞，维持燮理多通儒。玉堂日日有歌颂，青琐年年无谏书。

一朵红云笼斧扆，百花仗外飘然起。玉容侍女接丝纶，绣帽才官辉锦绮。

禁柳三眠絮欲飞，退朝閒过御桥西。覆鞍黄帕观呈马，缠项红罗看斗鸡。

香尘紫陌人如蚁，车骑纵横溢闾里。暗香遥引玉鞭来，满眼红妆隔帘底。

王孙公子日相从，笙歌无日不春风。宋公自昔推清制，魏国于今表大功。

六曹五府相连络，梵刹琳宫耀丹雘。公侯列第武功坊，耆儒应制文渊阁。

三十六宫莺乱啼，四十八卫马争嘶。霜飞柏府乌千点，春日梨园锦万畦。

金台王气千年在，青入西山终不改。尧天荡荡景星明，瑞日相辉助光彩。

阿谁谈笑觅封侯，莫负明时趁黑头。深愧维藩无寸补，天高日望五云楼。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。